ПАГАДНЕННЕ
аб адміністрацыйным супрацоўніцтве па сектары паслуг па прагнозе надвор’я і метэаралогіі

Міністэрства навакольнага асяроддзя Рэспублікі Арменія, Міністэрства прыродных рэсурсаў і аховы навакольнага асяроддзя Рэспублікі Беларусь, Міністэрства экалогіі і прыродных рэсурсаў Рэспублікі Казахстан, Міністэрства надзвычайных сітуацый Кыргызскай Рэспублікі і Федэральная служба па гідраметэаралогіі і маніторынгу навакольнага асяроддзя, якія называюцца ў далейшым Бакамі, 
кіруючыся палажэннямі артыкула 68 Дагавора аб Еўразійскім эканамічным саюзе ад 29 мая 2014 года (далей – Дагавор), 
з мэтай забеспячэння належнага ўзроўню адміністрацыйнага супрацоўніцтва Бакоў і іх упаўнаважаных дзяржаўных гідраметэаралагічных службаў (далей – гідраметэаралагічныя службы) для фарміравання адзінага рынку паслуг у рамках Еўразійскага эканамічнага саюза (далей – Саюз) у сектары паслуг па прагнозе надвор’я і метэаралогіі, 
прызнаючы неабходнасць вызначэння парадку адміністрацыйнага супрацоўніцтва, у тым ліку абмену інфармацыяй паміж Бакамі і гідраметэаралагічнымі службамі, 
пагадзіліся з наступным: 
Артыкул 1 
Азначэнні 
Для мэт гэтага Пагаднення выкарыстоўваюцца паняцці, якія азначаюць наступнае: 
«адзіны рынак метэаралагічных паслуг» – сукупнасць адносін, у рамках якіх кожная дзяржава – член Саюза прадастаўляе асобам іншых дзяржаў – членаў Саюза права на пастаўку паслуг па прагнозе надвор’я і метэаралогіі на ўмовах, прадугледжаных пунктам 38 Пратакола аб гандлі паслугамі, заснаванні, дзейнасці і ажыццяўленні інвестыцый (дадатак № 16 да Дагавора); 
«удзельнікі адзінага рынку метэаралагічных паслуг» – суб’екты гаспадарання дзяржаў – членаў Саюза, якія ажыццяўляюць прадпрымальніцкую і іншую дзейнасць у галіне прагнозу надвор’я і метэаралогіі. 
Іншыя паняцці, якія выкарыстоўваюцца ў гэтым Пагадненні, прымяняюцца ў значэннях, вызначаных Дагаворам, міжнароднымі дагаворамі ў рамках Саюза і іншымі актамі, якія складаюць права Саюза. 
Артыкул 2 
Прадмет Пагаднення 
Прадметам гэтага Пагаднення з’яўляюцца адносіны, якія ўзнікаюць у рамках інфармацыйнага ўзаемадзеяння Бакоў (гідраметэаралагічных службаў) з мэтай забеспячэння функцыянавання адзінага рынку метэаралагічных паслуг з улікам палажэнняў Дагавора і міжнародных дагавораў у рамках Саюза. 
Гэта Пагадненне не закранае адносіны, якія ўзнікаюць пры гідраметэаралагічным забеспячэнні авіяцыі, выкананні работ па актыўным уздзеянні на гідраметэаралагічныя працэсы і пры ажыццяўленні дзейнасці ў галіне гідралогіі, аграметэаралогіі.
Артыкул 3 
Размяшчэнне інфармацыі 
1. На афіцыйных сайтах Бакоў і (або) гідраметэаралагічных службаў у інфармацыйна-тэлекамунікацыйнай сетцы «Інтэрнэт» (далей – сайты) на дзяржаўных мовах дзяржаў – членаў Саюза (далей – дзяржавы-члены) і на рускай мове размяшчаецца наступная інфармацыя: 
1) аб нарматыўных прававых актах дзяржаў-членаў, якія закранаюць пытанні дзейнасці ў сферы прагнозу надвор’я і метэаралогіі; 
2) аб удзельніках адзінага рынку метэаралагічных паслуг, уключаючы: 
найменне юрыдычнай асобы, індывідуальнага прадпрымальніка; 
колькасць, найменні, даты выдачы, нумары і змест дазволаў на ажыццяўленне дзейнасці і (або) дзеянняў (уключаючы ліцэнзіі, сертыфікаты і іншыя віды дазволаў). 
2. Бакі і гідраметэаралагічныя службы забяспечваюць свабодны доступ да прадугледжанай пунктам 1 гэтага артыкула інфармацыі на сайтах. 
3. Для падтрымання ў актуальным стане інфармацыі аб адзіным рынку метэаралагічных паслуг і дзейнасці ўдзельнікаў гэтага рынку ў выпадку яе змянення Бакі і гідраметэаралагічныя службы абнаўляюць гэту інфармацыю на сайтах на працягу 1 месяца з даты такога змянення. 
4. Інфармацыя, якая размешчана на сайтах і ўтрымліваецца ў інфармацыйных рэсурсах Бакоў і гідраметэаралагічных службаў, павінна захоўвацца не менш за 5 гадоў. 
Артыкул 4 
Абмен інфармацыяй 
1. Бакі і гідраметэаралагічныя службы ажыццяўляюць абмен інфармацыяй аб удзельніках адзінага рынку метэаралагічных паслуг, у тым ліку звесткамі аб выдадзеных дазволах. 
Бакі і гідраметэаралагічныя службы ажыццяўляюць узаемадзеянне пры дапамозе кансультацый, сумесных нарад, перагавораў і іншымі спосабамі, не забароненымі заканадаўствам дзяржаў-членаў. 
2. Абмен інфармацыяй паміж Бакамі і гідраметэаралагічнымі службамі ажыццяўляецца на падставе пісьмовага запыту на рускай мове або на дзяржаўнай мове дзяржавы-члена (з прыкладаннем перакладу на рускую мову). 
3. Па запыце Бакоў (гідраметэаралагічных службаў) ажыццяўляецца прадастаўленне інфармацыі, неабходнай для ажыццяўлення імі адміністрацыйнага ўзаемадзеяння ў адпаведнасці з гэтым Пагадненнем. 
4. Палажэнні гэтага Пагаднення не распаўсюджваюцца на інфармацыю, аднесеную ў адпаведнасці з заканадаўствам дзяржаў-членаў да дзяржаўнай тайны (дзяржаўных сакрэтаў).
Артыкул 5 
Змест запыту аб прадастаўленні інфармацыі 
1. Запыт аб прадастаўленні інфармацыі (далей – запыт) у адпаведнасці з артыкулам 4 гэтага Пагаднення павінен утрымліваць наступныя звесткі: 
1) найменне запытваючага Боку (гідраметэаралагічнай службы); 
2) найменне запытванага Боку (гідраметэаралагічнай службы); 
3) спасылка на адпаведныя палажэнні гэтага Пагаднення; 
4) падстава для накіравання запыту і іншыя звесткі аб фактах, падзеях і акалічнасцях, звязаных з сутнасцю запыту і характарам запытванай інфармацыі; 
5) найменні ўдзельнікаў адзінага рынку метэаралагічных паслуг і іншых асоб, у дачыненні да якіх запытваецца інфармацыя; 
6) кароткі выклад мэт і сутнасці запыту; 
7) апісанне запытванай інфармацыі; 
8) звесткі аб асобах, якія меркавана валодаюць запытванай інфармацыяй (пры наяўнасці);
9) іншая інфармацыя, неабходная для рэалізацыі гэтага Пагаднення (па ўзгадненні Бакоў (гідраметэаралагічных службаў)).
2. Па запыце запытваны Бок (гідраметэаралагічная служба) прадастаўляе наступную інфармацыю (пры наяўнасці) у дачыненні да адзінага рынку метэаралагічных паслуг і яго ўдзельнікаў: 
1) аб спыненні, прыпыненні дзеяння, ануляванні адпаведных дазволаў, выдадзеных удзельнікам адзінага рынку метэаралагічных паслуг; 
2) аб новых методыках кантролю ўдзельнікаў адзінага рынку метэаралагічных паслуг. 
3. Запыт падпісваецца кіраўніком або намеснікам кіраўніка запытваючага Боку (гідраметэаралагічнай службы). 
4. Пры ўзнікненні сумненняў адносна дакладнасці або зместу атрыманага запыту запытваны Бок (гідраметэаралагічны служба) мае права запытаць пацвярджэнне накіравання гэтага запыту ў пісьмовай форме. 
Артыкул 6
Мэты запыту 
Запыт ажыццяўляецца з мэтай: 
абароны правоў атрымальнікаў метэаралагічных паслуг адной дзяржавы-члена пры іх прадастаўленні ўдзельнікам адзінага рынку метэаралагічных паслуг іншай дзяржавы-члена; 
выканання абавязацельстваў удзельнікам адзінага рынку метэаралагічных паслуг і атрымальнікам метэаралагічных паслуг; 
спынення нядобрасумленнай дзелавой практыкі;
абмену дакладнымі данымі аб аб’ёмах метэаралагічных паслуг дзяржаў-членаў; 
атрымання інфармацыі, неабходнай для рэалізацыі запытваючым Бокам (гідраметэаралагічнай службай) сваіх паўнамоцтвах.
Артыкул 7 
Выкананне запыту 
1. Запыт выконваецца на працягу 20 каляндарных дзён з даты яго рэгістрацыі ў парадку, устаноўленым заканадаўствам дзяржавы-члена запытванага Боку (гідраметэаралагічнай службы). У выпадку ўзнікнення акалічнасцей, якія перашкаджаюць выкананню запыту ва ўстаноўлены тэрмін або затрымліваюць яго выкананне, запытваны Бок (гідраметэаралагічны служба) на працягу 10 каляндарных дзён з даты рэгістрацыі запыту накіроўвае паведамленне аб гэтым запытваючаму Боку (гідраметэаралагічнай службе) (з указаннем прычын). 
2. Адказ на запыт прадастаўляецца ў пісьмовай форме на рускай мове або на дзяржаўнай мове дзяржавы-члена (з прыкладаннем перакладу на рускую мову) ва ўстаноўлены пунктам 1 гэтага артыкула тэрмін. 
Артыкул 8 
Адмова ў выкананні запыту 
1. Запытваны Бок (гідраметэаралагічная служба) мае права адмовіць у выкананні поўнасцю або часткова запыту ў наступных выпадках: 
1) змест запыту не адпавядае патрабаванням пункта 1 артыкула 5 гэтага Пагаднення; 
[bookmark: _GoBack]2) раскрыццё запытванай інфармацыі супярэчыць інтарэсам нацыянальнай бяспекі дзяржавы-члена запытванага Боку (гідраметэаралагічнай службы); 
3) запытваная інфармацыя з’яўляецца камерцыйнай або іншай ахаванай заканадаўствам дзяржавы-члена тайнай; 
4) доступ да інфармацыі абмежаваны ў адпаведнасці з міжнароднымі дагаворамі і актамі, якія складаюць права Саюза, і заканадаўствам дзяржаў-членаў. 
2. Пры адмове ў выкананні поўнасцю або часткова запыту запытваны Бок (гідраметэаралагічная служба) не пазней за 20 каляндарных дзён з даты рэгістрацыі запыту накіроўвае паведамленне аб гэтым запытваючаму Боку (гідраметэаралагічнай службе) у пісьмовай форме (з указаннем прычын). 
Артыкул 9 
Унясенне змяненняў 
У гэта Пагадненне могуць быць унесены змяненні, якія афармляюцца асобнымі пратаколамі і з’яўляюцца неад’емнай часткай гэтага Пагаднення.
Артыкул 10 
Вырашэнне спрэчак 
Спрэчкі, звязаныя з тлумачэннем і (або) прымяненнем гэтага Пагаднення, вырашаюцца ў парадку, вызначаным Дагаворам. 
Артыкул 11 
Заключныя палажэнні 
1. Гэта Пагадненне ўступае ў сілу з даты атрымання дэпазітарыем па дыпламатычных каналах пісьмовага паведамлення аб выкананні Рэспублікай Арменія ўнутрыдзяржаўных працэдур, неабходных для ўступлення гэтага Пагаднення ў сілу. 
2. Бакі на працягу 30 каляндарных дзён з даты ўступлення гэтага Пагаднення ў сілу паведамляюць Еўразійскай эканамічнай камісіі аб гідраметэаралагічных службах, адказных за ўзаемадзеянне ў рамках гэтага Пагаднення. Еўразійская эканамічная камісія на працягу 20 працоўных дзён з даты атрымання такога паведамлення накіроўвае іншым Бакам указаную інфармацыю. 
3. У выпадку змянення наймення Боку (гідраметэаралагічнай службы) і (або) перадачы яго функцый іншаму органу (гідраметэаралагічнай службе) адпаведны Бок на працягу 1 месяца з даты змянення наймення (перадачы функцый) паведамляе аб гэтым іншым Бакам і Еўразійскай эканамічнай камісіі. 
4. Гэта Пагадненне з’яўляецца міжнародным дагаворам, заключаным у рамках Саюза, і ўваходзіць у права Саюза. 


Аформлена ў горадзе Масква «14» красавіка 2026 года ў адным арыгінальным экзэмпляры на рускай мове. 
Арыгінальны экзэмпляр гэтага Пагаднення захоўваецца ў Еўразійскай эканамічнай камісіі, якая, з’яўляючыся дэпазітарыем гэтага Пагаднення, накіруе кожнай дзяржаве-члену яго завераную копію.

